De andre café-gæster fik sig en slem forskrækkelse 4. september i år, da en mand råbte ”bombe” og begyndte at tælle ned fra tre. Nu skal sagen finde sin afgørelse ved Retten i Aalborg. Det fremgår af anklageskriftet, at det er en 45-årig mand, der nu er tiltalt for bombetruslen. Den fandt sted midt i den bedste cafétid klokken 14.45. Manden rakte en arm i vejret og holdt noget i sin hånd, mens han ifølge politiets opfattelse råbte ”bombe” og begyndte at tælle ned fra tre. Ifølge anklageskriftet var genstanden i hånden dog en ufarlig lighter, hvilket cafégæsterne naturligvis ikke kunne se, og derfor blev skrækslagne. Tiltalt for dødstrusler Manden er tiltalt for dødstrusler, men han er også tiltalt for vold, for ifølge oplysningerne i sagen udviklede optrinnet på caféen sig, så han også hev en person i håret og forsøgte at tvinge vedkommende ned på knæ. Manden er i øvrigt tiltalt for andre tilfælde af trusler og for vold mod sin egen søn. Sagens anklager lægger op til en anden form for straf end almindelig frihedsstraf. Det kan hænge sammen med, at politiet i forbindelse med truslerne på caféen betegnede manden som psykisk syg. Den 45-årige har været varetægtsfængslet siden bombetruslen. Han befinder sig i Enner Mark Fængsel ved Horsens. Det er et af de mest sikrede fængsler i Danmark.

Referat:
Et optrin på en café får nu et retsligt efterspil.